S-846/2016

Mál þetta, sem dómtekið var í dag, er höfðað með ákæru, útgefinni af lögreglustjóranum á höfuðborgarsvæðinu 8. nóvember 2016, á hendur A-kk-þgf B-kk-þgf, kennitala 000000-0000, Njálsgötu 44, Reykjavík, fyrir eftirtalin umferðarlagabrot með því að hafa:

1. Föstudaginn 27. maí 2016, ekið bifreiðinni UF-398 sviptur ökurétti og undir áhrifum áfengis (í blóði mældist vínandamagn 0,64 ‰) vestur Eiríksgötu í Reykjavík, við Hallgrímskirkju, þar sem lögregla stöðvaði aksturinn.

Teljast brot þessi varða við 1., sbr. 2. mgr. 45. gr. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

2. Þriðjudaginn 26. júlí 2016, ekið bifreiðinni UF-398 sviptur ökurétti, undir áhrifum áfengis (í blóði mældist vínandamagn 1,35 ‰) og gegn rauðu umferðarljósi á gatnamótum Snorrabrautar og Laugavegar í Reykjavík, en lögregla stöðvaði aksturinn skömmu síðar við Laugaveg 61.

Teljast brot þessi varða við 1. mgr. 5. gr., 1., sbr. 3. mgr. 45. gr. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

3. Mánudaginn 10. október 2016, ekið bifreiðinni PA-313 sviptur ökurétti norður Kirkjubólshlíð, við Kaldeyri.

Telst brot þetta varða við 1. mgr. 48. gr., sbr. 1. mgr. 100. gr. umferðarlaga nr. 50/1987 með áorðnum breytingum.

4. Laugardaginn 22. október 2016, ekið bifreiðinni PA-313 sviptur ökurétti um Vestfjarðarveg, við Önundarfjörð.

Telst brot þetta varða við 1. mgr. 48. gr., sbr. 1. mgr. 100. gr. umferðarlaga nr. 50/1987 með áorðnum breytingum.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar, samkvæmt 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.

Ákærði sótti ekki þing við þingfestingu málsins og hafði ekki boðað forföll en hafði verið birt ákæra og fyrirkall. Verður málið dæmt samkvæmt heimild í a-lið 1. mgr. 161. gr. laga nr. 88/2008 um meðferð sakamála enda var þess getið í fyrirkallinu að þannig gæti farið um meðferð málsins.

Með vísan til framanritaðs og til rannsóknargagna málsins telst framangreind háttsemi sönnuð og er hún rétt heimfærð til refsiákvæða í ákæru.

Ákærði er fæddur í júlí 1969. Samkvæmt framlögðu sakavottorði, dagsettu 1. nóvember 2016, á ákærði að baki nokkurn sakaferil. Hann er í máli þessu sakfelldur fyrir að aka í tvígang undir áhrifum áfengis og alls fjórum sinnum sviptur ökurétti. Við ákvörðun refsingar er miðað við að ákærði sé nú í þriðja sinn fundinn sekur um að aka undir áhrifum áfengis sem og sviptur ökurétti.

Með dómi Héraðsdóms Vestfjarða, uppkveðnum 2. nóvember 2015, var ákærða gert að sæta fangelsi í tvo mánuði, skilorðsbundið í tvö ár, fyrir hegningarlagabrot. Með brotum þeim sem ákærði er sakfelldur fyrir í þessu máli hefur hann rofið skilorð dómsins. Ber nú að dæma skilorðsdóminn upp og er ákærða dæmd refsing í einu lagi, sbr. 60. gr. almennra hegningarlaga nr. 19/1940. Með hliðsjón af sakarefni þessa máls og ákvæðum 77. gr. laga nr. 19/1940 og í samræmi við dómvenju, þykir refsing ákærða hæfilega ákveðin fangelsi í fimm mánuði og fimmtán daga en fresta skal fullnustu tveggja mánaða af refsingunni og falli sá hluti hennar niður að liðnum tveimur árum, frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Með vísan til lagaákvæða í ákæru er ákærði sviptur ökurétti ævilangt, frá birtingu dóms þessa að telja.

Ákærði greiði 48.510 krónur í sakarkostnað.

V-kvk-nf S-kvk-nf, aðstoðarmaður dómara, kveður upp dóminn.

D Ó M S O R Ð:

Ákærði, A-kk-nf B-kk-nf, sæti fangelsi í fimm mánuði og fimmtán daga en fresta skal fullnustu tveggja mánaða af refsingunni og falli sá hluti hennar niður að liðnum tveimur árum, frá uppkvaðningu dóms þessa að telja, haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti ævilangt, frá birtingu dóms þessa að telja.

Ákærði greiði 48.510 krónur í sakarkostnað.

V-kvk-nf S-kvk-nf